Prima Vera

Prima Vera var en norsk musikalsk underholdningsgruppe som eksisterte i tiden 1976 til 1984. Gruppen ble oppløst da ett av medlemmene, Jahn Teigen, brøt ut for å starte en mer seriøs karriere på egen hånd. Dette førte til et bittert brudd mellom Herodes Falsk og Teigen. Prima Vera er kjent for å parodiere med sarkastiske tekster til kjente artisters melodier eller melodier som lignet. Gruppen ble tildelt årets hederspris under Komiprisen 2014.

Historien
Herodes Falsk hadde vært medlem av Jonas Fjeld Rock n' Rolf Band som var et gjøgler-band med kostymer og humoristiske tekster. Når JFRRB sluttet med gjøglingen for å bli seriøse våren 1976 slo Herodes Falsk seg sammen med Tom Mathisen og Jahn Teigen.

Navnet Prima Vera tok de fra navnet på en italiensk bokser i en bok av Øvre Richter Frich. Høsten 1977 kom debutalbumet Prima Vera, som solgte svært godt. Det store gjennombruddet kom imidlertid i 1978 da de ga ut albumet Brakara. Dette solgte over  eksemplarer, et særdeles godt salgstall i Norge.

Høsten 1979 utkom oppfølgeren Salmer og sanger vi gjerne hiver. Også dette albumet solgte svært godt. I januar 1981 kom det fjerde albumet ut, Best of Ebba, og gruppa turnerte over hele landet det samme året. Samtidig hadde gruppa planer om å gi ut en video og musikal og jobbet med dette prosjektet det samme året.

I 1981 kom musikalen og platen Fisle Narrepanne i Tyrol ut. I musikalen var skuespillere som Ulf Wengård, Kjersti Døvigen og Ivar Nørve på scenen sammen med Prima Vera.

Allerede høsten samme år kom oppfølgeren Den 5te. Platen ble trukket tilbake og ble utgitt på nytt med et endret omslag. Det opprinnelige omslaget hadde manipulert gruppa sammen med kong Olav V, dronning Elisabeth II og daværende kronprinsesse Sonja. På albumets nye omslag var gruppa avbildet stående på Karl Johans gate, i kjole og hvitt og grønne stilongs med Slottet i bakgrunnen.

Videoen Prima Vera uten en rød tråd ble utgitt høsten 1981 med Øivind Blunck på noen klipp. Ha ha he he ho! (De gærne har'e godt), utgitt med Jahn Teigen som produsent i 1982, kom med en ny video, «De gærne har'e godt».

Helt siden 1978 hadde gruppa snakket om å lage en film om Olav den hellige. Filmen Prima Veras saga om Olav den hellige ble lansert i september 1983, men ble fullstendig slaktet av kritikerne. Filmen hadde altfor stor likhet med Monty Pythons film Monty Python og ridderne av det runde bord, uten å være tilsvarende genial. Etter nedturen med filmen valgte gruppa å ta en pause. Ved en tilfeldighet dukket det opp en mulighet til å opptre en uke på Cabaret Restaurant i Stockholm høsten 1984. Denne opptredenen endte i katastrofe. Etter at publikum sviktet stilte Teigen med Anita Skorgan på scenen, og Prima Vera skilte lag. Teigen ble soloartist mens Tom Mathisen og Herodes Falsk fortsatte som duo. Duoen hadde en viss suksess med nye parodier og stadig mer støyende humor under navn som Viggo & Reidar og Tom Mathisen & Herodes Falsk.

I 1994 kom samleplaten Absolute Prima Vera ut, men på pressekonferansen nektet Teigen å stille opp sammen med de andre. Det hele endte med offentlig skittkasting og krangling i media mens samlingen solgte til gull og senere platina. Fem år senere omkom Marius Müller i en bilulykke i 1999 etter å ha kjørt av veien og kræsjet med en lyktestolpe. Han var en god venn av Teigen, Falsk og Mathisen. Müller jobbet i 1980-årene sammen med Prima Vera som musiker. I 1990-årene prøvde han flere ganger å få gruppa gjenforent, men uten hell.

Samme år kom samleplaten The Prima Vera Show ut. Samtidig ble stridsøksen begravd, og Prima Vera ble gjenforent. En ny runde forestillinger ble holdt fra 1999 til 2001. På samleplaten er det et live-opptak som Falsk hadde funnet fram til: en konsert fra 12. mars 1983 på ABC-Teatret. Opptaket hadde så god lydkvalitet at det kunne gis ut på CD-en. Den 26. september 2000 hadde gruppa et show på Sentrum Scene som ble filmet og utgitt som konsertfilmen Prima Vera (a)live i 2001. På nevnte show ble samlealbumet Rest of the best vol 2,5 utgitt og solgt i et begrenset opplag på 50 eksemplarer. Dette samlealbumet bestod av sanger som ikke var med på Absolute Prima Vera og The Prima Vera Show. Gruppa holdt sin siste konsert i Oslo Spektrum den 28. november 2001. Etter dette skilte de lag igjen, men denne gang som venner.

I 2014 ble gruppa tildelt Årets hederspris under Komiprisen 2014, og i juni 2016 ble samlealbumet Det beste fra Prima Vera utgitt.

Jahn Teigen døde 24. februar 2020 på Ystad sykehus i Sverige etter en lengre tids sykdom.

10. desember 2021 ble samleboksen De gærne har det godt... i boks! utgitt, og besto av alle studioalbumene til gruppa, samt CD 1 av The Prima Vera Show og sjeldne bonusspor. I den forbindelse ble alle studioalbumene deres tilgjengelig på CD, inkludert Brakara, som allerede ble reutgitt på CD i 2001.

Den 10. juni 2022 ga Tom Mathisen og Herodes Falsk ut singelen «The Excuse Is the Booze» under Prima Vera-navnet, og ble med det første nye Prima Vera-materialet på 39 år.

Medlemmer
 Tom Mathisen
 Jahn Teigen
 Herodes Falsk (tekstforfatter)

Andre medvirkende 
 Joku Fahr (John Henry Mathisen, Tom Mathisens far, av og til medvirket på klipp og sanger)
 Øivind Blunck (av og til medvirket på klipp og sanger)

Turnemedlemmer anno 2000 
 Per Kolstad – keyboard
 Rolf Graf – bass
 Svein Dag Hauge – gitarer
 Per Hillestad – trommer

Diskografi

Studioalbum 
 Prima Vera (1977)
 Brakara (1978)
 Salmer og sanger vi gjerne hiver (1979)
 Fisle Narrepanne i Tyrol (1981)
 Den 5te (1981)
 Ha ha he he ho! (De gærne har'e godt) (1982)
 Her kommer Olavs menn (1983)

Konsertalbum 
 The Prima Vera Show (CD 1) (1999)

Samlealbum 
 Best of Ebba (1980)
 Absolute Prima Vera (1994)
 The Prima Vera Show (CD 2) (1999)
 Rest of the best vol 2,5 (2000)
 Det beste fra Prima Vera (2016)
 De gærne har det godt... i boks! (Samleboks) (2021)

Videoalbum 
 Prima Vera (a)live (2001)

SinglerDu er eit svin/Jeg bare sitter her og kjeder meg (som Noregs Punklag) (1977)Det är Sverige som är bra/Så lycklig i Norge/Två minuters tystnad (1980)Når jeg kommer diiit/Løvetann (1981)Skokiian/Hawaii (1981)Ha ha he he ho! (De gærne har'e godt)/Kaster opp (1982)Det er Norge som er bra/De gærne har'e godt (1993)
 «The Excuse Is the Booze» (2022)

VideoerPrima Vera og skatten i tårnet (NRK 1977)
 Prima Vera og robåtmysteriet (NRK 1977)
 Fisle Narrepanne i Tyrol (1980)
 Prima Vera uten en rød tråd (1981 Mayco) (Dette var det første norskproduserte underholdningsprogrammet som ble utgitt eksklusivt på video)De gærne har'e godt (1982 Mayco)Saga om Olav den hellige (1983 Filmkameratene)
 Prima Vera ― De grønne glitrende tre (Live Oslo Spektrum 2001)

Teater & show
Fantomets glade bryllup
 Fisle Narrepanne i Tyrol (1981)Ha ha he he ho! (De gærne har'e godt) (1982)Prima Vera (a)Live (2000)Prima Vera ― De grønne glitrende tre'' (2001)

Se også 

 Jonas Fjeld Rock n' Rolf Band
 Monty Python

Referanser

Eksterne lenker 
 
  Prima Vera side på facebook
  Miclex' artikkel om Prima Vera
  herodesfalsk.no

 
Band etablert i 1976
Opphør i 1984